Ou landsvlag nie deel van Woordfees | Netwerk24
Deur Nadine Theron 13 Maart 2018 17:33
Die US Woordfees in Stellenbosch sê Johan Pienaar se protes-installasie met die ou Suid-Afrikaanse vlag wat op 'n sypaadjie gepryk het, was nie deel van die fees nie.
"Hoewel Pienaar sy protes-installasie by die Woordfees gedoen het, was hy nie deel van die Woordfees nie," sê Danie Marais, 'n woordvoerder van die Woordfees.
Die ou Suid-Afrikaanse vlag wat dié week in Stellenbosch as deel van die About that Flag-uitstalling op 'n sypaadjie neergesit is. Mense is gevra om daaroor te loop. Foto: Johan Pienaar
Pienaar, 'n bekende Stellenbosse aktivis, het die name van onder andere Kallie Kriel, FW de Klerk, Steve Hofmeyr en PW Botha op die ou Suid-Afrikaanse vlag geskryf en dit op die grond in Stellenbosch op 'n sypaadjie laat lê sodat mense daaroor kan loop.
Pienaar het die uitstalling van die vlag as 'n protes-installasie beskryf.
Marais sê Pienaar het nooit aansoek gedoen om by die Woordfees uit te stal nie en het dit op 'n sypaadjie gedoen sonder toestemming van die universiteit. Omdat sypaadjies onder die jurisdiksie van die plaaslike owerheid en verkeersdepartement val, was die universiteit nie by magte om die installasie te laat verwyder nie.
Pienaar het klagte van intimidasie en sameswering om diefstal te pleeg teen Steve Hofmeyr aanhangig gemaak nadat Hofmeyr sy aanhangers aangemoedig het om die vlag te verwyder.
Pienaar meld in sy hofstukke Hofmeyr het vantevore gewelddadig opgetree teen mense met ander sienings as sy eie en sê hy glo nie Hofmeyr het enige respek vir die reg tot vryheid van spraak nie.
Die landdroshof in Stellenbosch het Maandag 'n tydelike stokkie gesteek voor die rusie tussen Hofmeyr en Pienaar.
Ingevolge die tussentydse bevel word Hofmeyr verbied om Pienaar se uitstalling te beskadig.
Die hofbevel verbied Hofmeyr om Pienaar enigsins te teister of te steur. Hofmeyr mag ook nie regstreeks of onregstreeks met Pienaar kontak maak nie en mag nie sosiale media gebruik om Pienaar te dreig of geweld teen hom aan te hits nie.